Съдържание

# Организация и местоположение на скриптовете на Python

Макросите на LibreOffice се групират във файлове с модули, модулите обикновено са групирани в папки – библиотеки, а библиотеките – в контейнери за библиотеки, макар че контейнерите могат да съдържат и модули.

Библиотеките се използват за групиране на едро, например за цяла категория макроси или за цяло приложение. Модулите обикновено са разделени по функционалност, например взаимодействие с потребителя или изчисления. Отделните макроси са процедури и функции. Долната фигура показва пример за йерархичната структура на библиотеките с макроси в LibreOffice.

Фигура: Йерархия на библиотека от макроси

Контейнерите са достъпни във всички програми на LibreOffice чрез потребителския интерфейс. Изберете Инструменти > Макроси > Организиране на макроси > Python, за да отворите диалога „Макроси на Python“.

В списъка „Макроси“ се виждат три контейнера за библиотеки:

1. Моите макроси: лични макроси, достъпни за потребителя на LibreOffice

2. Макроси на приложението: системни макроси, разпространявани с LibreOffice за всички потребители

3. Макроси в документ: всеки документ може да съдържа библиотеки с макроси, налични в този документ за всички потребители.

## Местоположения на скриптовете на Python

Вижте Получаване на информация за сесията за това как да получите по програмен път достъп до местоположенията със скриптове на Python.

### Макроси на приложението

Съществуващите макроси в това местоположение (контейнер) са били копирани от инсталиращата програма, достъпни са за всеки потребител на компютъра и всеки отворен документ може да осъществи достъп до макросите в контейнера. За да съхранявате или редактирате макроси тук, са ви необходими администраторски права.

Местоположението на контейнера за макроси на LibreOffice във файловата система зависи от операционната система:

- За Windows: {Installation}\share\Scripts\python.

- За Linux и macOS: {Installation}/share/Scripts/python.

### Моите макроси

Този контейнер е достъпен само за потребителя на LibreOffice. Макросите в него са достижими от всеки отворен документ. Те се съхраняват в потребителския профил на LibreOffice.

Местоположението на контейнера „Моите макроси“ е в пространството на потребителя и зависи от операционната система:

- За Windows:
  %APPDATA%\LibreOffice\4\user\Scripts\python.

- За Linux и macOS:
  $HOME/.config/libreoffice/4/user/Scripts/python.

### Макроси в документи

Макросите в документи са вградени в съответния документ и са достъпни само когато той е отворен.

## Библиотеки, модули и макроси

Макросите на Python могат да бъдат организирани в библиотеки, модули и макроси. Използвайте фигурата „Йерархия на библиотека от макроси“ като ориентир, когато създавате или инсталирате нови макроси във файлове с модули, нови файлове с модули в папки с библиотеки или нови папки с библиотеки в контейнери.

Теми, свързани с показаната

Получаване на информация за сесията

Помощ за скриптовете на Python в LibreOffice